השבוע בוול סטריט: העיניים נשואות למניות הטכנולוגיה; עונת הדו"חות נפתחת - גלובל - TheMarker
השבוע בוול סטריט: העיניים נשואות למניות הטכנולוגיה; עונת הדו"חות נפתחת
אלקואה תפתח את עונת הדו"חות ביום שני; במהלך השבוע יתפרסמו גם דו"חות הבנקים ג'יי פי מורגן ו-וולס פארגו
06.04.2014 16:05 עודכן ב: 07.04.2014 07:36
לאחר שביום שישי ננעלו בורסות וול סטריט בירידות בהובלת נאסד"ק, עלול להיות השבוע הקרוב אף הוא בסימן ירידות במניות הטכנולוגיה, אשר לטענת אנליסטים עדיין סובלות מהערכת יתר.
ביום שישי ירדו בורסות וול סטריט, ומדד נאסד"ק רשם את הנפילה היומית החדה ביותר זה חודשיים. דאו ג'ונס ירד ביום שישי ב-1% ומחק את כל העליות של השבוע; S&P 500 נסוג ב-1.3% ביום שישי אך עלה בסיכום שבועי ב-0.5%; מדד נאסד"ק צנח ב-2.6% - הנפילה היומית החדה ביותר זה חודשיים - ונסגר ברמתו הנמוכה ביותר זה שמונה שבועות.
חלק ממניות הטכנולוגיה ירדו בשיעור חד בחודש האחרון. פייסבוק, למשל, אשר ירדה ביום שישי ב-4.6%, ירדה בכמעט 22% לעומת שיא שרשמה במהלך יום המסחר לפני פחות מחודש. מתחילת השנה עלתה המניה ב-3.8%. מכפיל המכירות של פייסבוק הוא עדיין כמעט 20, מה שהופך אותה למניה היקרה ביותר ב-S&P 500, שהמכפיל הכולל שלו הוא 1.7.
טסלה ונטפליקס ירדו אף הן בחדות ביום שישי, ב-5.9% וב-4.9% בהתאמה, לאחר שכמו פייסבוק רשמו אף הן עליה חדה ב-2013. אנליסטים טוענים כי מניות אלה עדיין יקרות מדי. "כדי שהמומנטום של המניות האלה יעבוד, אנשים צריכים להאמין שהן יכולות להמשיך לעלות", אמרה קים פורסט, אנליסטית מחקר בכירה בפורט פיט קפיטל גרופ בפיטסבורג, לתומסון רויטרס.
בשבוע הקרוב תיפתח עונת הדו"חות לרבעון הראשון, עם דו"חותיה של ענקית האלומיניום אלקואה שיתפרסמו ביום שני לאחר סגירת המסחר בוול סטריט. רווחי החברות במדד S&P 500 צפויים לעלות רק ב-1.2% לעומת הרבעון המקביל, לפי תחזיות אנליסטים שנסקרו על ידי תומסון רויטרס. זוהי ירידה חדה ביותר לעומת התחזית מתחילת השנה, שצפתה עליה של 6.5% ברווחים.
מלבד אלקואה יתפרסמו ביום שישי גם דו"חותיהם של הבנקים ולס פארגו וג'יי פי מורגן צ'ייס, שצפוי לדווח על ירידה בהכנסות וברווחים.
לאחר שביום שישי פורסמו נתונים מאכזבים מכיוון שוק התעסוקה האמריקאי, צפויים בשבוע הקרוב להתפרסם מעט נתונים נוספים, בהם מדד המחירים ליצרן, אשראי הצרכנים ומדד ביטחון הצרכנים.